DIE VLEUELS VAN GEBED (9) - www.bybelkennis.co.za
DIE VLEUELS VAN GEBED (9) – Jan van der Watt
In die tyd van die Bybel was 'dankie sê' iets anders as vandag. Vandag is dankie 'n woord wat baie gebruik word. Dink maar hoe ons ons kinders met moeite leer om vir alles 'dankie' te sê. Dit is juis die probleem. Ons woord 'dankie' het sy krag verloor; dit het 'leeg' geword. Daarom sê mense baie keer: 'Ek weet nie hoe om vir jou dankie te sê nie', of 'Ek het nie woorde om jou te bedank nie'. Om net 'dankie' te sê klink so hol of leeg.
In die Bybelse tyd was dit anders. Dankbaarheid was nie eintlik iets waaroor jy gepraat het nie, maar wat jy veral gedoen het! Die ou samelewing het interessant gewerk. As iemand iets vir jou gedoen het, het hy of sy eintlik verwag dat jy iets soortgelyks sal terugdoen. Dán sou jy 'dankbaarheid' bewys. Jy 'skuld' hom of haar dus dit wat aan jou gedoen is. Dit mag vir ons snaaks klink dat dankbaarheid so saam met 'skuld' loop, maar so was dit nou maar eenmaal. Dankbaarheid beteken inderdaad om in jou optrede te erken dat iemand iets vir jou gedoen het, maar dit is ook 'n erkenning van jou verpligting om presies dit vir die persoon terug te doen. Julle belange en sake loop dus inmekaar. Julle is voortaan by mekaar se sake betrokke.